CELEX: 32021D1362
Language: fi
Date: 2021-06-30 00:00:00
Title: Komission päätös (EU) 2021/1362, annettu 30 päivänä kesäkuuta 2021, luvan antamisesta Irlannille pidentää tiettyjä Euroopan parlamentin ja neuvoston asetuksen (EU) 2021/267 3 artiklassa määritettyjä määräaikoja (tiedoksiannettu numerolla C(2021) 4736) (Ainoastaan englanninkielinen teksti on todistusvoimainen)

16.8.2021   
               
               
                  FI
               
               
                  Euroopan unionin virallinen lehti
               
               
                  L 293/19
               
            
         KOMISSION PÄÄTÖS (EU) 2021/1362,
         annettu 30 päivänä kesäkuuta 2021,
         luvan antamisesta Irlannille pidentää tiettyjä Euroopan parlamentin ja neuvoston asetuksen (EU) 2021/267 3 artiklassa määritettyjä määräaikoja
         
            
               (tiedoksiannettu numerolla C(2021) 4736)
            
         
         (Ainoastaan englanninkielinen teksti on todistusvoimainen)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon covid-19-kriisin jatkumisen johdosta toteutettavista erityisistä ja väliaikaisista toimenpiteistä, jotka koskevat tiettyjen todistusten, lupakirjojen ja lupien uusimista tai niiden voimassaoloajan pidentämistä, tiettyjen määräaikaisten tarkastusten ja jatkokoulutusten lykkäämistä tietyillä liikennelainsäädännön aloilla ja tiettyjen asetuksessa (EU) 2020/698 tarkoitettujen ajanjaksojen pidentämistä 16 päivänä helmikuuta 2021 annetun Euroopan parlamentin ja neuvoston asetuksen (EU) 2021/267 (1) ja erityisesti sen 3 artiklan 4 kohdan,
         sekä katsoo seuraavaa:
         
                     (1)
                  
                  
                     Asetuksen (EU) 2021/267 3 artiklan 1 kohdalla pidennetään sellaisten ajokorttien voimassaoloaikaa, joiden voimassaolo Euroopan parlamentin ja neuvoston direktiivin 2006/126/EY (2) 7 artiklan ja mainitun direktiivin liitteessä I olevan 3 kohdan d alakohdan mukaisesti olisi muutoin päättynyt tai muutoin päättyisi 1 päivän syyskuuta 2020 ja 30 päivän kesäkuuta 2021 välisenä aikana.
                  
               
                     (2)
                  
                  
                     Irlanti esitti 27 päivänä toukokuuta 2021 päivätyllä kirjeellä perustellun pyynnön saada pidentää tiettyjä asetuksen (EU) 2021/267 3 artiklan 1 kohdassa määritettyä määräaikaa. Irlanti toimitti pyyntönsä tueksi lisätietoja 4 päivänä kesäkuuta 2021.
                  
               
                     (3)
                  
                  
                     Irlanti pyytää perustellulla pyynnöllään lupaa pidentää neljällä kuukaudella asetuksen (EU) 2021/267 3 artiklan 1 kohdassa määritettyä 1 päivän syyskuuta 2020 ja 30 päivän kesäkuuta 2021 välistä ajanjaksoa.
                  
               
                     (4)
                  
                  
                     Irlannin toimittamien tietojen mukaan ajokorttien uusiminen on todennäköisesti Irlannissa käytännössä mahdotonta pidempään kuin 30 päivään kesäkuuta 2021 maassa covid-19:n leviämisen estämiseksi tai rajoittamiseksi toteutettujen toimenpiteiden vuoksi.
                  
               
                     (5)
                  
                  
                     Uusittavien ajokorttien sumaan johtaneisiin toimenpiteisiin kuuluu Irlannin mukaan kansallisen ajokorttipalvelun (National Driving Licence Service) sulkeminen 27 päivän maaliskuuta 2020 ja 8 päivän kesäkuuta 2020 väliseksi ajaksi. Palvelu avattiin asteittain uudelleen seuraavasti: 20 keskusta avattiin uudelleen 8 päivänä kesäkuuta 2020, kuusi muuta keskusta avattiin uudelleen 22 päivänä kesäkuuta 2020 ja loput kahdeksan keskusta avattiin uudelleen 29 päivänä kesäkuuta 2020. Kun kahden metrin turvavälin pitämistä koskeva vaatimus otettiin uudelleen käyttöön, ajokorttipalvelukeskusten kapasiteettia kuitenkin pienennettiin lähes kolmanneksella.
                  
               
                     (6)
                  
                  
                     Myös ajokokeita rajoitettiin edelleen 1 päivän tammikuuta 2021 ja 17 päivän toukokuuta 2021 väliseksi ajaksi, kun ainoastaan keskeisille työntekijöille annettiin mahdollisuus jättää ajokortin tai ajoharjoitteluluvan myöntämistä tai uusimista koskeva hakemus henkilökohtaisesti ajokorttipalvelukeskuksissa. Tämä tarkoitti sitä, että kyseisenä ajanjaksona ajokorttia tai ajoharjoittelulupaa eivät voineet hakea tähän ryhmään kuulumattomat henkilöt.
                  
               
                     (7)
                  
                  
                     Ajokorttipalvelukeskukset ovat 18 päivästä toukokuuta 2021 alkaen jälleen olleet avoinna kaikille kuljettajille. Kahden metrin turvavälin pitämistä koskeva vaatimus vähentää kuitenkin ajokortin tai ajoharjoitteluluvan uusimis- tai myöntämismahdollisuuksia noin kolmanneksella.
                  
               
                     (8)
                  
                  
                     Ajokorttipalvelua ylläpitävä tieturvallisuusviranomainen otti marraskuussa 2020 käyttöön tehostetun verkkopalvelun, jonka avulla asiakkaat voivat hakea ajokorttia verkossa. Vaikka ajokorttihakemuksen voi tehdä sähköisesti, suuri osa ajokortin haltijoista ei käyttänyt sähköistä järjestelmää rekisteröintivaatimusten vuoksi. Tähän sisältyy edellytys julkisen palvelun kortista (Public Services Card), joka on valtion myöntämä kortti henkilöllisyyden todentamiseksi julkisissa verkkopalveluissa. Maalis–heinäkuussa 2020 ja tammi–toukokuussa 2021 keskitetty kapasiteetti julkisen palvelun korttien myöntämiseen oli hyvin pieni, eivätkä asiakkaat voineet saada korttia. Tällä hetkellä julkisen palvelun korttien kysyntä on korkea paitsi sähköisten ajokorttihakemusten myös muiden viranomaispalvelujen saavutettavuuden vuoksi. Tämä viivästyttää joidenkin asiakkaiden mahdollisuutta hakea ajokorttia verkossa, koska heidän on käytävä ajokorttipalvelukeskuksessa tekemässä hakemus henkilökohtaisesti.
                  
               
                     (9)
                  
                  
                     Lisäksi teoriakokeet ja ajokokeet, joiden määrää oli supistettu, ovat nyt Irlannin toimittamien tietojen mukaan jälleen kaikkien hakijoiden saatavilla. Asetuksessa (EU) 2021/267 säädetyn pidennyksen jälkeen uusittavien ajokorttien määrä on kuitenkin nyt huomattava.
                  
               
                     (10)
                  
                  
                     Teoriakoekeskukset olivat suljettuina 1 päivän tammikuuta 2021 ja 7 päivän kesäkuuta 2021 välisenä aikana, minkä vuoksi ensimmäisen ajoharjoitteluluvan hakemuksia lykättiin. Teoriakokeeseen odottaa tällä hetkellä yli 120 000 asiakasta, ja kesäkuussa kokeen suorittaa noin 20 000 asiakasta. Irlannin viranomaiset ovat laatineet lisäsuunnitelmia kapasiteetin lisäämiseksi (kun covid-19-rajoitukset sen sallivat), jotta kolmen seuraavan kuukauden aikana voitaisiin tehdä 50 000 teoriakoetta kuukaudessa. Ennen covidia teoriakokeeseen osallistujia oli noin 12 000 kuukaudessa. Irlannin viranomaiset odottavat kuitenkin, että lisäkapasiteetti merkitsee myös merkittävää lisämäärää asiakkaita, jotka hakevat ensimmäistä kertaa ajoharjoittelulupaa lähikuukausina, mikä lisää kysyntää ajokorttipalvelukeskuksissa.
                  
               
                     (11)
                  
                  
                     Ajokokeet rajattiin keskeisille työntekijöille 1 päivän tammikuuta 2021 ja 7 päivän kesäkuuta 2021 väliseksi ajaksi, ja asiakkaita, joilla ei ollut mahdollisuutta suorittaa ajokoetta, oli jopa 30 000. Ajokoekapasiteettia on nyt huomattavasti enemmän, mikä puolestaan lisää ajokokeiden kysyntää ajokorttipalvelukeskuksissa.
                  
               
                     (12)
                  
                  
                     Irlannin toteuttamien toimenpiteiden johdosta odotetaan, että ajokorttia ensi kertaa hakevia tulee olemaan enemmän lähikuukausina. Hakijoita odotetaan olevan noin 42 000 kuukausittain heinäkuun 2021 ja syyskuun 2021 välisenä aikana ja 22 000 lokakuussa 2021, mikä on huomattavasti enemmän kuin kesäkuussa 2021 (22 600) ja esimerkiksi 1 päivän kesäkuuta 2018 ja 31 päivän lokakuuta 2018 välisenä aikana ensi kertaa myönnetyt 37 896 ajoharjoittelulupaa.
                  
               
                     (13)
                  
                  
                     Irlannin toimittamien tietojen mukaan on odotettavissa, että kun ajokorttien myöntäminen taas käynnistyy, ensinnä lisääntyy teoriakokeen läpäisseiden henkilöiden ajoharjoittelulupahakemusten määrä ja sen jälkeen ajokokeen läpäisseiden henkilöiden ajokorttihakemusten määrä. Hakemusmäärän odotetaan nousevan 200 prosenttiin tavanomaisista käsittelyluvuista, mikä asettaa lisäpaineita lupapalvelun kapasiteetille.
                  
               
                     (14)
                  
                  
                     Irlannin toimittamien tietojen mukaan hakemuksia arvioidaan tuoreimmissa ennusteissa tehtävän 1,1 miljoonaa 12 kuukauden aikana kesäkuusta 2021 toukokuuhun 2022. Tämä poikkeaa normaalista hakemusmäärästä, joka on alle 60 000 kuukaudessa tai hieman yli 700 000 12 kuukauden jakson aikana. Hakemusten kokonaismäärän kasvu vuosina 2021–2022 on erityisen voimakasta kesä–lokakuussa 2021, jolloin sen odotetaan olevan useimpina kuukausina kokonaisuudessaan yli 110 000. Kahden metrin turvavälin pitämistä koskevan säännön vuoksi rajoitettu kapasiteetti ajokorttipalvelukeskuksissa johtaa siihen, ettei niillä ole mahdollisuutta käsitellä normaalia hakemusmäärää.
                  
               
                     (15)
                  
                  
                     Irlannin toimittamien tietojen mukaan neljän kuukauden pidennyspyynnön perusteena on edellä kuvatusta johtuva erittäin suuri suma korttien ja lupien uusimisessa ja myöntämisessä ajokorttipalvelukeskuksissa. Luvut osoittavat, että uusimatta on vielä yli 40 prosenttia ajoharjoitteluluvista, jotka oli määrä uusia vuoden 2020 loppupuoliskolla ja vuoden 2021 puolella. Irlannin viranomaiset odottavat, että pyydetty pidennys keventää lupajärjestelmään kohdistuvaa rasitetta niin, että kysyntä pienenee jopa 100 000 hakemuksella vuoden 2021 viimeisellä neljänneksellä. Näin ajokorttipalvelukeskusten uusimis- ja myöntämiskapasiteetti saattaa palata normaaliksi, kun covid-19-rajoituksia helpotetaan.
                  
               
                     (16)
                  
                  
                     Pidennystä haetaan niiden kuljettajien osalta, joiden ajokortin voimassaolo päättyy 1 päivän heinäkuuta ja 31 päivän lokakuuta 2021 välisenä aikana, jolloin hakemusmäärä ajokorttipalvelukeskuksissa on suuri. Rajoitetun aikaikkunan vuoksi tästä ei aiheutune suhteetonta riskiä liikenteen turvallisuudelle ja turvaamiselle.
                  
               
                     (17)
                  
                  
                     Irlannille olisi siksi annettava lupa pidentää neljällä kuukaudella asetuksen (EU) 2021/267 3 artiklan 1 kohdassa määritettyä 1 päivän syyskuuta 2020 ja 30 päivän kesäkuuta 2021 välistä ajanjaksoa,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Irlannille annetaan lupa pidentää neljällä kuukaudella asetuksen (EU) 2021/267 3 artiklan 1 kohdassa määritettyä 1 päivän syyskuuta 2020 ja 30 päivän kesäkuuta 2021 välistä ajanjaksoa.
         
         
            2 artikla
            Tämä päätös on osoitettu Irlannille.
         
         
            Tehty Brysselissä 30 päivänä kesäkuuta 2021.
            
               
                  Komission puolesta
               
               Adina-Ioana VĂLEAN
               
                  Komission jäsen
               
            
         
         
            (1)  EUVL L 60, 22.2.2021, s. 1.
         
            (2)  Euroopan parlamentin ja neuvoston direktiivi 2006/126/EY, annettu 20 päivänä joulukuuta 2006, ajokorteista (EUVL L 403, 30.12.2006, s. 18).